ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...ต้นกล้า
“ความขลาดเขลาเป็นศัตรูที่ร้ายกาจของมนุษย์”
...l...สอบถามกันให้ควั่กว่า ธนาคารกสิกรไทยเมื่อยาม “ประสาร ไตรรัตน์วรกุล” จำต้องถอยออกไปรับใช้ชาติในฐานะผู้ว่าการธนาคารแห่งประเทศไทยคนใหม่ ผู้นำคนต่อไปจะเป็นใคร กางโผผู้บริหารระดับสูงของธนาคารกสิกรไทยยุคเลือดใหม่แล้ว ไม่มีใครอาวุโสกว่า “เสี่ยอ๋อกฤษฎา ล่ำซำ” รองกรรมการผู้จัดการ สายงาน ธุรกิจลูกค้าบุคคลและเครือ ข่ายบริการอีกแล้ว 
เสี่ยอ๋อนั้นผ่านงานใหญ่มาเยอะมาก ทั้งสายงานบริหารการเงิน สายงานสินเชื่อรายใหญ่ สายงานสินเชื่อเอสเอ็มอี สายงานแก้ไขหนี้ ก่อนมาดูสายงานสาขาและบริการลูกค้ารายย่อย ลูกค้าบุคคล แม้ยังหนุ่มยังแน่นแต่ทำงานได้โดดเด่น งานนี้คอยลุ้น..
พูดถึงกสิกรไทยนั้นถือว่าแค่ปีเศษๆ สินเชื่อรายย่อยและไฮเทคโดยเฉพาะลูกค้าใช้ทำธุรกรรมธนาคารผ่านมือถือ KMobile Banking เพิ่มขึ้นอย่างต่อเนื่องยอดกระโดดไปแตะ 30 ล้านรายการแล้ว สอบถามชายสามสี่แบงก์ที่ชื่อ ศีลวัต สันติวิสัฎฐ์ ผู้ช่วยกรรมการผู้จัดการ ได้ความว่ามีคนมาลงทะเบียน 1.5 ล้านคน เพิ่มจากปี 2552 ถึง 25% แล้ว ว้าว 
...l...วกมาดูที่แบงก์นครหลวงไทยกันจั๊กหน่อย ด้อมๆ มองๆ เห็นเค้าว่า คนที่นี่กับเจ้าของรายใหม่เขาสมัครสมานสามัคคีกันดีจริงๆ คณะกรรมการที่นี่กับคณะกรรมการของธนาคารธนชาตจะทำการสมาสและสนธิกำลังกัน ด้วยการตั้งกรรมการร่วมในการควบรวมกิจการกัน 1 ชุด ประกอบด้วย ผู้บริหารจากธนาคารธนชาต 6 คน จากตัวแทนธนาคารนครหลวงไทย 7 คน เพื่อเดินหน้าจัดการสะสางงานและจัดองค์กรให้สัมพันธ์กันในช่วงปี 2554 
ช่วงนี้ทุกคนทำงานตามปกติแต่ในครึ่งปีหลัง ทั้งสองธนาคารจะต้องปรับแผนธุรกิจให้สอดคล้อง มีผลิตภัณฑ์ที่สอดรับกัน แม้จะทำงานด้วยกัน แต่แปลกกลับไม่มีใครกล้าการันตีตำแหน่งของ ชัยวัฒน์ อุทัยวรรณ์ กรรมการผู้จัดการใหญ่ ธนาคารนครหลวงไทย ถามกันไปยังงัย กรรมการผู้จัดการใหญ่ธนาคารธนชาตคนใหม่ก็จะชื่อ สมเจตน์ หมู่ศิริเลิศ ประธานกรรมการ บริษัทหลักทรัพย์ธนชาติ เลือดเนื้อเชื้อไขธนาคารสีส้มๆ โดยหลังการควบรวมธนาคารแห่งนี้จะมีขนาดสินทรัพย์กว่า 8 แสนล้านบาท มีสาขาร่วม 679 สาขา ใหญ่ไม่ใช่ย่อย
...l...นี่ซิยอดถึงจะเล็กแต่ก็เล็กพริกขี้หนู หรือไม่ก็พริกแม้วเมื่อรอบ 3 เดือนแรกของปีนี้ สุทัศน์ เรืองมานะมงคล กรรมการผู้จัดการใหญ่ ธนาคารทิสโก้ (TISCO) สามารถกวาดสินเชื่อได้มหาศาลแม้จะมีม็อบแดงมารบกวน ฟันมาร์จินจากดอกเบี้ยรับสุทธิไปพุงกางร่วม 5% ขณะที่คู่แข่งทำดีที่สุดก็ได้แค่ 4% ฝีมือในการจัดการดีจริงๆ นะ ม่ายรุแบงก์ชาติ จะพอใจปล่อยให้เป็นไปเช่นนี้อีกยาวนานแค่ไหน